 को "दक्षिणी विवाह पद्धति" से सम्पन्न करा देंगे। मलयाली स्त्रियाँ इस अवसर पर कितनी भलीं लगेंगी जब वे एक स्वर होके मलयानी में ब्याहगीत गायेंगी।
विवाह करने के निर्णय के साथ ही उनके मन का सारा द्वंद्व धूल के अंधड़ की तरह एकाएक मंदा पड़ता हुआ शांत हो गया-चलो जायदाद बची रह गई तो जाति और समाज भी सम्मान देगा।
अपने इष्ट देव के सामने उन्होंने सिर झुकाकर प्रणाम किया। उठे और उतावली में आंगन में चले आये।
दिन ढल रहा था पर उन्हें न भूख थी न प्यास। कुछ देर बाद ही वे धुले-चमकदार धोती-कुर्ता पहन कर नये पम्पशू पगँव में उलझाये घर से बाहर निकल पड़े थे।
बाहर दरवाजे के आगे नौहरे में भैंसे और गायें बंधी थीं। उन्हें देखकर चम्पा प्रसाद को एकाएक लाड़-सा उमड़ आया। वे उनके पास गये और पुचकारने लगे। उन्होने सींग की जड़, कान और गर्दन को खुजलाया फिर ढोर के गले में नीचे लटकी नर्म खाल की झालर सहलाते हुये उनका मन मोह में डूबने उतराने लगा।
कुछ देर बाद ही वे अपने खेतों के बीच से गुजर रहे थे। यहाँ से वहाँ तक भरपूर जवानी से लदी गेंहूँ की सुनहरी फसल खड़ी थी। चारों ओर जैसे सोना ही सोना बिखरा पड़ा हो। फसल देखकर उनकी आँखों की चमक और ज़्यादा बढ़ गई-इस साल बीघा पीछे छह क्विंटल से कम क्या झरेगा!
अस्पताल जाने वाले रास्ते पर मुड़ते हुये वे एक कुशल संवाद लेखक की तरह ऐसे वाक्य रच रहे थे, जो चेलम्मा के मुंह से बुलवाये जाने पर न तो बनावटी लगें और न अस्वाभाविक।
अब न उन्हें बैचेनी थी और न कोई भय। बल्कि एक अजीब-सी उत्तेजना थी। उनकी चाल को देख के यह उत्तेजना सहज ही समझ में आ जाती थी।
